<classify> KOCHA Mkuu wa JKT Tanzania, Bakari Shime Mchawi Mweusi ameitaka Simba isitarajie kuondoka na pointi hata moja kesho wakati timu hizo zitakapomenyana katika mechi ya Ligi Kuu uwanja wa Mkwakwani,Tanga.Mchezo huo umehamishiwa Mkwakwani kama nyumbani kwa JKT Tanzania kwasababu uwanja wa Meja Isamuye unaotumiwa na timu hiyo haukidhi vigezo vya kuipokea Simba, kutokana na wingi wa mashabiki wa timu hiyo.Akizungumza na gazeti hili jana, Shime alisema, kikosi chake kipo tayari kwa ajili ya mchezo huo na amewataka wageni wao kujiandaa kwa kipigo kutokana na ubora wa kikosi chake ambacho kinarekodi nzuri ukilinganisha na timu nyingine zinazoshiriki ligi hiyo msimu huu.Tupo kwetu Tanga na tumejipanga kupata matokeo tunayotaka sisi ambayo ni ushindi na pointi tatu, Simba wajue wanakuja kiumeni wasitarajie kupata pointi tatu sisi siyo timu ya kufungwa bao tano siku hiyo hakutakuwa na Emmanuel Okwi wala Kagere Meddie, alisema Shime.Kocha huyo aliyetamba na timu za Mgambo JKT , JKT Ruvu na Serengeti Boys, alisema vipigo walivyo toa Simba kwa timu za Alliance na Ruvu Shoting havimpi presha kwa sababu hata mabao waliyofunga niyakupewa kutokana na makosa yaliyofanywa na wachezaji wa timu pinzani.Alisema hilo kwao halitokuwepo kwani timu yake ina rekodi ya kutoruhusu hata bao moja mechi sita mfululizo, katika mechi 12 walizocheza mpaka sasa na hawajafungwa zaidi ya bao moja.Simba wasije Tanga na takwimu zao za kutufunga tano waangalie na uwezo wa timu wanakwenda kucheza nayo sisi siyo Alliance au Ruvu na maandalizi yetu kwa ajili ya kuwakabili Simba tumeshamaliza tunawasubiri ili kutimiza kile tulichodhamiria kukifanya, alisema Shime.  <topic>: KITAIFA 